ગણેશજી બાળપણમાં ભારે તોફાની હતા. તેમની બાળ લીલાઓથી માતા પાર્વતી હમેંશા ચિંતિત રહેતા. તે ક્યારેક ક્રોધિત થઈને પણ તેમને દંડ આપતા. આમછતાં ગણેશજી પોતાની ધમાલ કરતાં રહેતા. એક વખતની વાત છે. બાળ ગણેશ પોતાના મિત્ર મુનિ પુત્રોની સાથે રમી રહ્યાં હતા. રમતાં રમતાં તેમને ભૂખ લાગી. જ્યાં તે બધાં જ રમી રહ્યાં હતા ત્યાં પાસે જ ગૌતમ ઋષિનો આશ્રમ હતો. ઋષિ ધ્યાનમાં મગ્ન થઈને બેઠાં હતા. તેમની પત્ની અહિલ્યા રસોડાંમાં ભોજન બનાવી રહી હતી. ગણેશજી આશ્રમમાં ગયા અને અહિલ્યાનું ધ્યાન અન્યત્ર ખેંચાતા જ તેમના રસોડામાંથી બનાવેલું તમામ ભોજન ચોરીને લઈ ગયાં. તે પછી પોતાના સાથીઓ સાથે તેની મિજબાની કરી.